Elokuvateatteri Plevnaan järkälemäinen uutuus – Tampereelle Suomen neljäs Scape-sali, lipunmyynti alkoi torstaina

Kohta syödään tamperelaisessakin elokuvateatterissa popcornia Scape-teknologian puitteissa. Päivi Tuovinen

Pekka Ruissalo

Suomen neljäs Scape-sali Finnkino Plevnassa avautuu yleisölle keskiviikkona 16. toukokuuta. Yksi uuden salin vetonauloista on tuolloin ensi-iltansa saava Deadpool 2 -elokuva, jonka lipunmyynti alkaa torstaina. Uuteen saliin voi ostaa myös Premium-sarjalippuja.

Toukokuun 16. päivä avautuvassa Tampereen Finnkino Plevnan Scape-salissa on ensiluokkainen Dolby Atmos -äänentoistotekniikka yhdistettynä alan parhaana pidettyyn Barcon laserprojektoriin. Katseluelämyksen takaamiseksi salissa on tilavat ja pehmeät luksuspenkit. Istumapaikkoja on 402 sekä lisäksi neljä pyörätuolipaikkaa.

Scape-salin avajaiselokuvana nähdään odotettu Deadpool 2, joka saa ensi-iltansa Suomessa ja Finnkinossa ensimmäisten maiden joukossa maailmassa. Lipunmyynti elokuvan näytöksiin käynnistyy tänään 19. huhtikuuta. Avajaisviikon ohjelmistossa ovat lisäksi muun muassa Ready Player One, I Feel Pretty ja Petteri Kaniini.

– Finnkino Plevna on aikoinaan rakennettu 1800-luvulla valmistuneeseen kutomosaliin, ja Plevnassa yhdistyvät upeasi historialliset piirteet ja nykyaikaisen viihdekeskuksen tunnelma. Plevnan sali 1 on Tampereen suurin ja kaunein elokuvasali ja olemme iloisia, että voimme tarjota nyt myös tamperelaisille ensiluokkaisen Scape-elämyksen, jossa isojen spektaakkelielokuvien nyanssit tulevat esille aiempaakin hienommin, Finnkinon toimitusjohtaja Veronica Lindholm sanoo.

Scape-salin on kehittänyt Nordic Cinema Group suomalaisen Ari Saarisen johdolla. Scape-saleja on Suomessa entuudestaan Helsingissä Finnkino Tennispalatsissa (2016), Espoossa Finnkino Omenassa (2017) sekä Turun Kinopalatsissa (2018). Scape-saleja on lisäksi myös Tallinnassa, Riikassa ja Kaunasissa.

Siihen voi ostaa myös uutta lipputyyppiä.

– Premium-sarjalippu on erittäin odotettu uutuus, sillä meillä on paljon kanta-asiakkaita, jotka käyvät suosikkiteattereissaan säännöllisesti. Sarjalipun ansiosta voimme tarjota asiakkaille Scapen kaltaisen premium-kokemuksen entistä edullisemmin, Lindholm kertoo.

Myös leffaherkut voi nyt ostaa etukäteen verkosta Scape-saleihin. Jo aiemmin tarjoiluja on voinut tilata Helsingin Maxim-elokuvateatterissa, jossa palvelu otettiin käyttöön uuden teatterin avaamisen yhteydessä helmikuussa.